SET สัปดาห์หน้าไซด์เวย์อัพ ขานรับงบฯ Q1 ทยอยประกาศ
โบรกฯมองตลาดสัปดาห์หน้า Sideway Up คาดปริมาณการซื้อขายกลับมาเร่งตัวขึ้นรับแรงเก็งกำไรผลประกอบการไตรมาส 1/60 ที่จะทยอยประกาศ
16 เม.ย. 2560

Weekly Strategy : by Capital Nomura Securities (Thailand)
บล.โนมูระ พัฒนสิน ระบุในบทวิเคราะห์ว่า ตลาดสัปดาห์หน้า (17 – 21เม.ย.) Sideway Up แนวต้าน 1,600/1610 จุด แนวรับ 1,580/1,576 จุด ผ่านพ้นช่วงการหยุดยาวเทศกาลสงกรานต์ คาดปริมาณการซื้อขายจะกลับมาเร่งตัวขึ้นขานรับแรงเก็งกำไรผลประกอบการในช่วงไตรมาส 1/60 ที่จะทยอยประกาศ
โดยกลุ่มแรกจะเป็นกลุ่มธนาคารพาณิชย์ ซึ่ง CNS ประเมินกำไรไตรมาส 1/60 รวม 8 ธนาคารพาณิชย์ที่เราทำการศึกษาคาดจะเติบโต +9.8% เทียบช่วงเดียวกันของปีก่อน, +1.6% เทียบไตรมาสก่อนหน้าถือเป็นปัจจัยบวกผลักดัน SET แกว่งขึ้นผสานกับเหตุการณ์ความกังวลต่อสถานการณ์ในคาบสมุทรเกาหลีและตะวันออกกลาง ที่ยังยึดเยื้อน่าจะเป็นปัจจัยหนุนจิตวิทยาเชิงบวกต่อราคาน้ำมันดิบโลกยังคงแกว่งตัวขึ้นต่อได้ (ล่าสุดทำ High ในรอบ 1 เดือน) กระตุ้นแรงเก็งกำไรกลุ่ม ENERG &amp; PETRO เพิ่มเติม
ส่วนปัจจัยต่างประเทศ ติดตามการเลือกตั้งประธานาธิบดีฝรั่งเศส รอบแรกช่วงสุดสัปดาห์ (23 เม.ย.) เพื่อหาผู้ผ่านการคัดเลือก 2 คน เข้าไปชิงกันในรอบที่ 2 วันที่ 7 พ.ค. โดยหากพิจารณาจากผลโพลล่าสุดจะพบว่าผู้มีคะแนนนำ 2 อันดับแรกในรอบแรก คือ Marine Le pin ผู้สมัครจากพรรค National Front ซึ่งเป็นฝั่งที่สนับสนุนการออกจากกลุ่มยูโรโซนและ Emmanuel Macron อดีตแกนนำพรรครัฐบาลที่ผันตัวเป็นผู้สมัครอิสระ แต่อย่างไรก็ตามผลโพลในรอบสอง พบว่า Macron ยังมีคะแนนนำ Le Pen อยู่ราว 60 : 40
ดังนั้น CNS จึงประเมินเบื้องต้นว่าความเสี่ยงของการเลือกตั้งผู้นำฝรั่งเศส ต่อสินทรัพย์เสี่ียงจะค่อนข้างจำกัด และโอกาสในการที่ฝรั่งเศสจะแยกตัวออกจากกลุ่มยูโรโซนอยู่ในระดับต่ำ
&lt;&lt;&lt;คลิกเพื่อดูรายละเอียด&gt;&gt;&gt;